Feb 13,2016
పెరిగిన ధరల సెగ
న్యూఢిల్లీ : ఈ ఏడాది తొలి మాసంలో ధరల సెగ మరింత పెరిగింది. క్రితం జనవరి మాసంలో రిటైల్‌ ద్రవ్యోల్బణం సూచీ (సిపిఐ) 5.69 శాతానికి ఎగిసి 17 మాసాల గరిష్ట స్థాయికి చేరింది. ఇంతక్రితం డిసెంబర్‌ మాసంలో 5.61 శాతంగా సిపిఐ నమోదయ్యింది. దీంతో వరుసగా ఐదో మాసంలోనూ ధరలు పెరిగినట్లయ్యింది. క్రితం జనవరి మాసంలో రిటైల్‌ అహారోత్పత్తుల ద్రవ్యోల్బణం సూచీ 6.85 శాతానికి ఎగిసింది. 2015 డిసెంబర్‌లో ఇది 4 శాతంగా చోటు చేసుకుంది. పప్పులు, మాంసం, చేపలు, సుగంధ ద్రవ్యాలు, తయారు చేసిన భోజనం ధరలు ప్రధానంగా పెరిగాయని కేంద్ర గణంకాల శాఖ పేర్కొంది. క్రితం మాసంలో పప్పుల ధరలు ఏకంగా 43.32 శాతం ప్రియమయ్యాయి. సుగుంధ ద్రవ్యాలు 10.56 శాతం, వస్త్రాలు, పాదరక్షలు ద్రవ్యోల్బణం 5.71 శాతం, ఇంధన ద్రవ్యోల్బణం 5.32 శాతం చొప్పున ఎగిశాయి. వరుసగా పెరుగుతోన్న ధరలను నియంత్రించడానికి భవిష్యత్తులో రిజర్వు బ్యాంకు వడ్డీ రేట్లను పెంచే ప్రమాదముందని విశ్లేషకులు హెచ్చరిస్తున్నారు.
మీ స్నేహితులకు రికమెండ్ చెయ్యండి